Запомнящо се шоу под звуците на латино-ритми изнесе в Димитровград пластичният кубински танцьор и хореограф Алфредо Торес
Кмет и европартньори с принос към оформяне на идейно керамично пано
Зрелищно шоу с адреналин, високи скорости и демонстрации за годишнината на града
Публикувана на: 02 Септември 2013 | 08:21
Запомнящо се шоу под звуците на латино-ритми изнесе в Димитровград пластичният кубински танцьор и хореограф Алфредо Торес. Мало и голямо се стече снощи на централния площад „България“, за да проследи близо тричасовата танцова фиеста, с която изкусният майстор на салсата грабна сърцата и на местната публика. Компания на сцената му правеха класни танцьори от няколко елитни школи в страната. В това число – от Димитровград и съседно Хасково.
Празничната програма стартира привечер с дефиле по улиците на града. След като преминаха на подвижна платформа по ключови булеварди, Алфредо и десетки други майстори на сластните танци „акостираха“ на изпълнения със зрители централен площад. Пиршеството на доброто настроение достигна връхната си точка, когато множеството остана прехласнато в уменията за пресъздаване на латино-ритмите в сластни и изпълнени с енергия движения.
Както бе обещано още в анонса към снощната проява, в шоуто включена бе и част от публиката. Същевременно най-добрите танцьори бяха премирани от организаторите на програмата, която бе част от културно-развлекателния афиш за 66-ата годишнина от основаването на Димитровград.